b'\n_START_ARTICLE_\nMichailas Tomskis\n_START_SECTION_\nBiografija\n_START_PARAGRAPH_\nTikroji pavard\xc4\x97 Jefremovas (\xd0\x95\xd1\x84\xd1\x80\xd0\xb5\xd0\xbc\xd0\xbe\xd0\xb2). 1892 m. baig\xc4\x97 pradin\xc4\x99 mokykl\xc4\x85. Komunist\xc5\xb3 partijoje nuo 1904 m. Veik\xc4\x97 pogrindyje, dukart kalintas ir i\xc5\xa1tremtas. 1917 m. tapo RKP(b) Peterburgo komiteto nariu, redagavo \xc5\xbeurnal\xc4\x85 \xe2\x80\x9eMetalistas\xe2\x80\x9c, vadovavo Maskvos profs\xc4\x85jung\xc5\xb3 tarybai. 1918-1921 m. ir 1922-1929 m. vadovavo tarybin\xc4\x97ms profs\xc4\x85jungoms. 1921 m. buvo Visos Rusijos centro vykdomojo komiteto Turkestano komisijos pirmininkas._NEWLINE_M. Tomskio politinis oponentas Levas Trockis j\xc4\xaf vadino \xe2\x80\x9ery\xc5\xa1kiausiu darbininku, kur\xc4\xaf i\xc5\xa1k\xc4\x97l\xc4\x97 partija, o gal ir visa revoliucija. B\xc5\xabdamas katorgoje jis i\xc5\xa1siugd\xc4\x97 did\xc5\xbeiul\xc4\x99 fizinio ir moralinio pasiprie\xc5\xa1inimo j\xc4\x97g\xc4\x85. Jis suprato liaudies mases ir kalb\xc4\x97jo su jomis suprantama kalba\xe2\x80\x9c._NEWLINE_Nuo 1929 m. vadovavo Visas\xc4\x85junginiam chemijos pramon\xc4\x97s susivienijimui, buvo TSRS Auk\xc5\xa1\xc4\x8diausiosios Liaudies \xc5\xabkio tarybos pirmininko pavaduotojas. Pasisak\xc4\x97 prie\xc5\xa1 NEPo u\xc5\xbebaigim\xc4\x85, d\xc4\x97l ko Stalinas apkaltino j\xc4\xaf \xe2\x80\x9ede\xc5\xa1iniuoju nukrypimu\xe2\x80\x9c ir pa\xc5\xa1alino i\xc5\xa1 auk\xc5\xa1\xc4\x8diausi\xc5\xb3 partini\xc5\xb3 post\xc5\xb3._NEWLINE_1932-1936 m. vadovavo Valstybini\xc5\xb3 knyg\xc5\xb3 ir \xc5\xbeurnal\xc5\xb3 leidykl\xc5\xb3 susivienijimui._NEWLINE_1919-1934 m. buvo VKP(b) CK narys (nuo 1934 m. \xe2\x80\x93 kandidatas \xc4\xaf CK narius), 1922\xe2\x80\x931930 m. \xe2\x80\x93 Politinio biuro narys._NEWLINE_Prasid\xc4\x97jus stalinin\xc4\x97ms represijoms, vykstant Zinovjevo-Kamenevo procesui, buvo pamin\xc4\x97tas j\xc5\xb3 parodymuose. Apie tai paskelbus Pravdoje, nusi\xc5\xa1ov\xc4\x97.'